आज से ऑनलाइन खरीदें दर्शक, 17-19 मई को मुकाबले, किंग्स-रॉयल्स और दिल्ली के बीच टक्कर
दुनिया के सर्वश्रेष्ठ स्टेडियमों में शुमार इंटरनेशनल क्रिकेट स्टेडियम धर्मशाला IPL मैचों की मेजबानी के लिए तैयार है। करीब 10 साल बाद स्टेडियम में 17 और 19 मई को 2 IPL मैच खेले जाएंगे।
दुनिया के सर्वश्रेष्ठ स्टेडियमों में शुमार इंटरनेशनल क्रिकेट स्टेडियम धर्मशाला IPL मैचों की मेजबानी के लिए तैयार है। करीब 10 साल बाद स्टेडियम में 17 और 19 मई को 2 IPL मैच खेले जाएंगे। पंजाब किंग्स इलेवन, राजस्थान रॉयल्स और दिल्ली की टीमें खेलने आएंगी।
दोनों मैचों के लिए टिकटों की ऑनलाइन बिक्री आज से शुरू हो गई है। हिमाचल प्रदेश क्रिकेट एसोसिएशन के सचिव अवनीश परमार ने बताया कि 22 अप्रैल से टिकटों की ऑनलाइन बिक्री पेटीएम इनसाइडर वेब साइट पर शुरू कर दी गई है। दर्शक आधिकारिक वेबसाइट Buy IPL 2023 Tickets @ Paytm पर जाकर टिकट खरीद सकते हैं।
विशेष पूजा हवन कराया जाएगा
अवनीश परमार ने बताया कि स्टेडियम में पिच की तैयारी मई के पहले सप्ताह में शुरू की जाएगी। मैचों के दौरान बारिश नहीं होने और इनके सफल आयोजन के लिए खनियारा स्थित धर्मशाला के पीठासीन देवता इंद्रुनाग मंदिर में HPCA की ओर से 7 मई विशेष पूजा के साथ हवन किया जाएगा। स्टेडियम में इस बार राई घास के अलावा बरमूडा घास की नई किस्म का बीज लगाया गया है।
14-15 मई को पंजाब और दिल्ली, 17 मई को आएगी राजस्थान की टीम
अवनीश ने बताया कि 17 मई को होने वाले मैच के लिए पंजाब किंग्स इलेवन की टीम 14 मई को और दिल्ली कैपिटल्स की टीम 15 मई को धर्मशाला पहुंच जाएगी। राजस्थान रॉयल्स की टीम 17 मई को धर्मशाला पहुंचेगी। होटल पवेलियन में टीमों के ठहरने की व्यवस्था रहेगी। सभी टीमें प्रैक्टिस शाम 6 बजे से 9 बजे तक फ्लड लाइट्स में मस्टडियम में मध्य विकेट पर करेंगी।
पिच की तैयारी मई के पहले सप्ताह में
BCCI के एलीट पैनल के पिच क्यूरेटर एवं HPCA के मुख्य पिच क्यूरेटर सुनील चौहान ने बताया कि मैदान IPL मैचों के लिए तैयार है। पिच की तैयारी मई के पहले सप्ताह में शुरू कर दी जाएगी। मैदान को 6 महीने की कड़ी मेहनत के साथ तैयार किया गया। धौलाधार की वादियों में बना धर्मशाला का मैदान अपनी प्राकृतिक खूबसूरती के लिए विश्व विख्यात है, लिहाजा हमारी कोशिश भी यही है कि इस मैदान को और भी सुंदर बनाया जाए।
25-30 ग्राउंड स्टाफ की रहेगी ड्यूटी
सुनील चौहान ने बताया कि IPL मैचों के दौरान HPCA द्वारा 25 से 30 ग्राउंड स्टाफ की ड्यूटी लगाई जाएगी। इसके लिए धर्मशाला के अलावा अन्य स्टेडियम के ग्राउंड स्टाफ को भी बुलाया जाएगा, ताकि वे एक-दूसरे से अनुभव साझा कर सकें।
बरमूडा घास वाला पहला स्टेडियम
धर्मशाला स्टेडियम देश का पहला क्रिकेट स्टेडियम है, जहां बरमूडा की नई किस्म की घास लगाई जा रही है। पसप्लम नामक यह घास गर्मी और सर्दी के मौसम में अलग-अलग रंग में नजर आएगी। मैच के दौरान खिलाड़ियों को इस पर दौड़ लगाने में आसानी होगी। इस घास की सबसे बड़ी खासियत है कि लगाने के बाद इसे 8 साल तक बदलना नहीं पड़ता।
गोल्फ मैदान में लगाई जाती ऐसी घास
इस किस्म की घास ज्यादातर गोल्फ मैदान में लगाई जाती है। जब गोल्फर शॉट लगाता है तो गेंद एक जगह न रुककर आगे निकल जाती है। बरमूडा घास ब्रिटेन सहित दुबई के मैदानों में लगाई गई है। इसके अलावा भारत में भी यह घास गोल्फ मैदानों में लगाई गई है।
20 मिनट में सूख जाएगी आउटफील्ड
धर्मशाला स्टेडियम देश का पहला ऐसा स्टेडियम है, जहां बारिश होने की सूरत में महज 20 मिनट बाद मैच पुनः शुरू हो सकेगा। इसके लिए मई 2021 में स्टेडियम की आउट फील्ड को खोदकर ग्राउंड के नीचे नया ड्रेनेज सिस्टम बिछाया गया था। इस ड्रेनेज सिस्टम के लिए 12.50 किलोमीटर लम्बी पाइप लाइन बिछाई गई है।
मैदान के नीचे वाटर टैंक भी बनाया गया है। बारिश के पानी की निकासी के लिए सुपर शॉकर मशीन लगाई गई है। बारिश के बाद 20 मिनट के अंदर मैच शुरू किया जा सके, इसके लिए HPCA ने यूरोपीय तकनीक सब-एयर के तहत स्टेडियम को तैयार कर दिया है। यूरोप की इस तकनीक को इससे पहले भारत के बैंगलुरु स्टेडियम में भी अपनाया गया है।
धर्मशाला स्टेडियम में हैं 9 पिच
वर्तमान में स्टेडियम कुल 9 पिच मैदान में हैं। धर्मशाला स्टेडियम में 25 हजार लोगों के बैठने की क्षमता है। BCCI के पास भारत में 10 स्टेडियम हैं, जिनमें धर्मशाला तीसरे नंबर पर आता है। समुद्र तल से 1317 मीटर ऊंचाई पर बने इस स्टेडियम और यहां से दिखने वाले व्यू की तारीफ कई विदेशी क्रिकेटर भी कर चुके हैं। धर्मशाला स्टेडियम पंजाब किंग्स का दूसरा घरेलू मैदान है। यह खूबसूरत क्रिकेट मैदान 2003 में बनाया गया था।